छटनी को सकारात्मक तौर पर देखें खिलाड़ी : धोनी  
धोनी ने इंग्लैंड दौरे के लिए टीम से बाहर किए गए अपने युवा साथियों से कहा है कि वे चयनकर्ताओं के इस फैसले को व्यापक तौर पर देखते हुए सकारात्मक सोच बनाए रखें।
भारतीय क्रिकेट टीम के कप्तान महेंद्र सिंह धोनी ने इंग्लैंड दौरे के लिए टीम से बाहर किए गए अपने युवा साथियों से कहा है कि वे चयनकर्ताओं के इस फैसले को व्यापक तौर पर देखते हुए सकारात्मक सोच बनाए रखें।  वेस्टइंडीज के साथ जारी टेस्ट श्रृंखला में टीम का हिस्सा बने अभिमन्यु मिथुन, विराट कोहली, मुरली विजय, पार्थिव पटेल और एस. बद्रीनाथ को इंग्लैंड के साथ होने वाली टेस्ट श्रृंखला के लिए 17 सदस्यीय टीम में शामिल नहीं किया गया है। कप्तान ने कहा,  "हमें खिलाड़ियों से मिलकर बात करनी होगी। हमें यह देखना होगा कि चयनकर्ताओं के इन फैसलों से उनका मनोबल न गिरे।"  "मैं चाहता हूं कि वे इस दौरे को विस्तृत पैमाने पर देखें। उनके लिए अपना मनोबल और विश्वास बनाए रखना जरूरी है क्योंकि उनके सामने हमेशा मौके आते रहेंगे।" धोनी ने कहा कि जिन खिलाड़ियों को खराब प्रदर्शन के कारण टीम से बाहर किया गया है, वे अपने खेल के स्तर को सुधारने के लिए ध्यान लगाएं।